Nelspruit-plaasmoord: Ma, seun veg verbete terug  Annemarie Botha en haar seun Ruan. Annemarie Botha het verbete teruggeveg toe sy en haar verstandelik gestremde seun op ŉ plaas buite Nelspruit, Mpumalanga, aangeval en vermoor is. Dit blyk dat Ruan, in sy vroeë 30’s, ook sy ma probeer beskerm het voordat hulle wreed vermoor is. Fanie Botha was besig met patrollie op die plaas en het by sy terugkeer op die gru-toneel afgekom. Annemarie (64) is dood nadat sy verskeie kere met ŉ skerp voorwerp gesteek en Ruan is vermoedelik met ŉ voorwerp doodgeslaan. “Daar was soveel bloed. Hulle is erg verniel,” het ŉ verslae Jaap Breedt, ŉ neef van Fanie, gesê. Hy was Saterdagaand ná die moorde op die toneel. “Faan [Fanie] is ŉ bestuurder op die plaas en hy was die naweek aan diens. Hy het patrollie gaan ry en toe hy terug by die huis kom het hy by ŉ sydeur ingegaan en gesien die huis is geplunder.” Botha het na sy vrou geroep maar geen antwoord gekry nie waarna hy op haar en Ruan se liggame in die sitkamer afgekom het. “Sy het op haar rug gelê en Ruan het half bo-oor haar gelê, so ons dink hy het haar probeer beskerm. ŉ Mens kan sien sy het ook verbete terugbaklei,” het Breedt gesê. Fanie en Annemarie Botha. Daar is nog nie duidelikheid oor presies hoeveel aanvallers daar was nie, maar Breedt vermoed daar was meer as een. Die moordenaars het ŉ heining geknip om toegang tot die huis te kry. Hulle het ná die moorde met verskeie huishoudelike items op die vlug geslaan. Daar word vermoed dat hulle moontlik Botha se bakkie hoor aankom het en toe gevlug het. Volgens Breedt het Ruan by ŉ sorgsentrum in Lydenburg ingewoon en het hy naweke op die plaas kom kuier. Annemarie was ŉ onderwyser by die Calvary Christian School in Nelspruit. “Ons is baie verbitterd en kwaad,” het Breedt gesê. Die polisie ondersoek sake van moord en roof. “Daar is onmiddellik met ŉ grootskaalse soektog na die moordenaar(s) begin. Die motief vir die moord is nie in dié stadium bekend nie,” het kol. Donald Mdhluli, polisiewoordvoerder, gesê. Die polisiebestuur in die provinsie het sy kommer oor plaasmoorde in die provinsie uitgespreek. “Die ondersoekspan moet die verdagtes vinnig opspoor en aan die pen laat ry,” het genl.maj. Thulani Phahla, waarnemende provinsiale polisiekommissaris, gesê.